Regstappe dreig ná BL-onnies glo nie inentings mag kry nieVerskeie beheerliggaamonderwysers is glo by inentingstasies weggewys. (Argieffoto: Unsplash) Solidariteit se Onderwysgilde het die departement van basiese onderwys met regstappe gedreig nadat ’n aantal beheerliggaamonderwysers glo by inentingstasies weggewys is omdat hulle nie deur die departement aangestel is nie. Maroela Media het onlangs berig die departement mik om 582 000 mense in dié sektor te bereik. Alle onderwysers en steunpersoneel in die openbare sektor sal volgens die departement ingeënt word, onder wie onderwysers wat beheerliggaamposte beklee. Die gilde sê egter dat daar onregmatig teen beheerliggaamonderwysers gediskrimineer word en eis dat die ongelyke behandeling van dié onderwysers summier gestaak word. “Die Grondwet stel dit baie duidelik dat almal gelyk is voor die reg. Deur beheerliggaamonderwysers weg te wys, diskrimineer die staat dus teen dié onderwysers en ontsê hy hulle hul reg om ŉ inenting te ontvang. Ons dring daarop aan dat die departement die weerhouding van entstowwe van beheerliggaamonderwysers onmiddellik sal staak, asook skriftelik sal onderneem dat entstowwe aan beheerliggaamonderwysers wat kies om dit te ontvang, toegedien sal word,” sê Johan Botha, adjunkhoofsekretaris van die professionele sektor by Solidariteit. Solidariteit sê hy sal nie skroom om met regstappe voort te gaan nie indien hy nie teen 7 Julie ’n skriftelike onderneming van die departement ontvang wat stel dat beheerliggaamonderwysers teen 9 Julie inentings mag kry nie. “Die staat mag in geen omstandighede ’n onderskeid tussen beheerliggaam- en departementele onderwysers rakende inentings tref en dan beheerliggaamonderwysers op grond daarvan benadeel nie. Die departement kan ook nie die skuld op sy onvermoë of ondoeltreffende stelsels pak om diskriminasie te pleeg nie. “Beheerliggaamonderwysers het dieselfde blootstelling as ander onderwysers, daarom het hulle die reg om dieselfde beskerming te geniet. Dié uitsluiting deur die departement sal nie langer geduld word nie.”